Diari Oficial de la Generalitat Valenciana


Sumari del DOGV 4117, del 30-10-2001 (2001/9990)

RESOLUCIÓ de 26 de setembre de 2001, de la Secretaria General de la Conselleria de Justícia i Administracions Públiques, per la qual es resol inscriure en el Registre de Col·legis i Consells Valencians de Col·legis Professionals,l'adaptació dels Estatuts del Col·legi Territorial d'Administradors de Finques d'Alacant i la seua província.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4117

Data del DOGV
:   30-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9990


Data del document
:   26-09-2001

Organisme emissor
:   Conselleria de Justícia i Administracions Públiques

Tipus de document
:   Resolució

Correcció d'errades

 Descriptors 

:   * col·legi professional
    * legislació
    * reglament intern
    * professió administrativa
    * habitatge

RESOLUCIÓ de 26 de setembre de 2001, de la Secretaria General de la Conselleria de Justícia i Administracions Públiques, per la qual es resol inscriure en el Registre de Col·legis i Consells Valencians de Col·legis Professionals,l'adaptació dels Estatuts del Col·legi Territorial d'Administradors de Finques d'Alacant i la seua província. [2001/9990]
  
Vist l'expedient d'adaptació estatutària instruït a instància del Sr. Francisco Brotons Baldó, com a president del Col·legi Territorial d'Administradors de Finques d'Alacant i província, inscrit amb el número 29 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana. de Consells i Col·legis Professionals de la Comunitat Valenciana, en base als següents
  
Fets
  
Primer
  
Que el president del mencionat Col·legi va presentar el 4 de desembre de 1998 els Estatuts aprovats per l'Assemblea General Extraordinària, celebrada el dia 25 de novembre de 1998, per a la seua adequació a la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon
  
Que, en exercici del control de legalitat establit per l'article 11 de la mencionada llei autonòmica es va revisar el text estatutari, i es va indicar la conveniència de rectificar determinats punts d'aquests, requeriment que ha sigut complimentat el passat dia 2 d'agost de 2001.
  
Tercer
  
El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i les formalitats previstos en dit article i en els mateixos Estatuts del Col·legi.
  
Tercer
  
L'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent per així disposar-ho l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i el Decret 112/2000, de 18 de juliol, que modifica el D.91/1999, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics, i la resta de disposicions complementàries, resolc:
  
Inscriure l'adaptació dels Estatuts del Col·legi Territorial d'Administradors de Finques d'Alacant i la seua província.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 26 de setembre de 2001.- La secretària general: Carmen Galipienso Calatayud.
  
Estatuts del Col·legi Territorial
  
d'Administradors de Finques d'Alacant i la seua província
  
Capítol I
  
El col·legi. Fins i funcions
  
Article 1
  
El Col·legi Territorial d'Administradors de Finques d'Alacant i província és una corporació de dret públic emparada per la Llei i reconeguda per l'Estat, i per la Comunitat Autònoma Valenciana, amb personalitat jurídica pròpia i plena capacitat per al compliment dels seus fins. La seua estructura i funcionament seran democràtics.
  
Article 2. Àmbit territorial i domicili
  
L'àmbit territorial del Col·legi comprén Alacant i la seua província.
  
La seu social radica al carrer Sant Ferran, núm. 12 € 1r esquerra, sense perjuí de la facultat de la Junta de Govern per a traslladar-la.
  
Article 3
  
El Col·legi és regit pels presents Estatuts, els generals de la professió, els reglaments de règim interior i els acords dels seus òrgans de Govern en les respectives competències.
  
En allò no previst seran aplicables les normes contingudes en la Llei de Col·legis Professionals, autonòmica o estatal, per aquest ordre i la resta de disposicions de legal compliment.
  
Article 4. Fins essencials
  
Són fins essencials del Col·legi: l'ordenació de l'exercici de la professió, la representació exclusiva d'aquesta, la defensa dels interessos professionals dels col·legiats, l'exigència de les normes deontològiques en l'exercici de la professió, l'actuació disciplinària que calga i, en general, la més adequada prestació de l'activitat professional, coordinant els interessos del Col·legi i els seus afiliats amb el servei a la societat.
  
Article 5. Funcions del Col·legi:
  
En el compliment dels seus fins, corresponen al Col·legi les següents funcions:
  
a) Ordenar, en l'àmbit de la seua competència, l'activitat professional dels col·legiats, vetlar pel compliment de les normes deontològiques, dignitat professional i pel respecte a causa dels drets dels particulars, i exercir la facultat disciplinària en l'ordre professional i col·legial.
  
b) Ostentar en el seu àmbit territorial la representació i defensa de la professió davant de l'administració Pública, corporacions, tribunals i particulars, amb plena legitimació per a ser part en quants litigis i qüestions afecten els interessos professionals i col·legials, i exercitar el dret de petició, d'acord amb la Llei.
  
c) Ostentar la representació que establisquen les lleis per al compliment dels seus fins.
  
d) Col·laborar amb les universitats en l'elaboració dels plans d'estudi, sense menyscabament del principi de l'autonomia universitària.
  
e) Exercir les funcions que li encomane l'administració, i col·laborar per mitjà de la realització d'estudis, informes, estadístiques i la resta d'activitats relacionades amb els seus fins propis, que les puguen ser sol·licitades o acorde per pròpia iniciativa.
  
f) Facilitar als tribunals la relació de col·legiats que puguen ser requerits per a intervindre com a perits, o designar-los per si mateixos, segons procedisca.
  
g) Organitzar i promoure activitats o serveis comuns d'interés per als col·legiats, de caràcter professional, formatiu, cooperatiu i altres anàlegs.
  
h) Organitzar cursos i la resta d'actes encaminats a la formació permanent professional.
  
i) Complir i fer complir als col·legiats l'ordenament jurídic en allò que afecte la professió, els Estatuts, reglaments i les normes adaptades pel Col·legi en matèria de la seua competència.
  
j) Adoptar les mesures conduents a evitar i reprimir l'intrusisme professional.
  
k) Promoure el respecte i la col·laboració entre els col·legiats, impedir la competència deslleial entre aquests, i intervenir en via de conciliació o arbitratge en les qüestions d'índole professional que se susciten entre els col·legiats.
  
Establir el servei d'arbitratge, tant per als col·legiats com a terceres persones que el sol·liciten.
  
l) Resoldre, a instància dels interessats, les discrepàncies que puguen sorgir sobre el compliment de les obligacions dels col·legiats en l'exercici de la seua professió.
  
ll) Dictar normes orientatives sobre la quantia dels honoraris professionals.
  
m) Determinar les obligacions econòmiques dels col·legiats i administrar els recursos del Col·legi.
  
n) Establir les condicions econòmiques i la resta de requisits exigibles als AA.FF d'altres col·legis perquè puguen exercir ocasionalment en l'àmbit territorial d'Alacant.
  
nn) Atendre les queixes i reclamacions fundades que formulen els administrats contra l'actuació professional dels col·legiats.
  
o) Totes les altres funcions orientades a promoure i beneficiar els interessos col·legials o professionals, o les que estiguen disposades o reconegudes per la legislació aplicable.
  
Article 6. Estatuts
  
Els Estatuts seran elaborats pel mateix Col·legi, segons acord de la Junta General de Col·legiats, i sotmetre'ls després a l'aprovació que legalment procedisca.
  
Per a la modificació dels Estatuts, s'observaran els mateixos requisits que per a la seua aprovació.
  
Article 7. Relacions orgàniques
  
El Col·legi es relacionarà amb l'administració autonòmica de la Comunitat Valenciana a través de la Conselleria competent.
  
En la relació amb el Consell General Estatal i, si és procedent, amb l'autonòmic, s'estarà al que disposen les seues normes respectives, i seran prelatives les autonòmiques.
  
Capítol II
  
Dels administradors de finques
  
Article 8. Definició
  
1. L'administrador de finques és un professional lliure i independent, a qui correspon de forma exclusiva l'administració d'immobles propietat de tercers.
  
2. Són administradors de finques les persones naturals incorporades al Col·legi en exercici que, amb despatx professional obert a l'efecte, es dediquen per mitjà de la percepció d'honoraris a l'administració i assessorament de béns immobles propietat de tercers, bé siguen rústics o urbans, en règim d'explotació directa, arrendament, propietat horitzontal o qualsevol altre; així com a l'administració de cooperatives d'habitatges i comunitats de propietaris per a la construcció d'habitatges, urbanitzacions amb els seus serveis, instal·lacions i annexos comuns, i entitats col·laboradores de la gestió urbanística al·ludides en la Llei del Sòl, centres comercials, clubs nàutics, etc. i, en general, totes les comeses que guarden relació amb l'administració de béns immobles.
  
Article 9. Àmbit de funcions
  
1. L'exercici professional comprén totes les funcions conduents al govern i conservació dels béns encomanats i a l'obtenció del rendiment adequat; en el desenvolupament d'aquestes funcions, l'administrador està facultat per a realitzar quants actes d'administració i gestió calguen, amb observança de les normes legals aplicables, el costum i la prudència, sense altres limitacions que les expressament rebudes del titular dels béns i aquelles altres atribuïdes en exclusiva a altres professions.
  
2. Els serveis professionals de l'administrador de finques poden prestar-se de manera regular, respecte als béns immobles l'administració dels quals tinga encomanada, o per encàrrec de serveis i assessoraments concrets o determinats, sol·licitats per propietaris de finques.
  
3. L'exercici professional es realitzarà en règim de lliure competència i subjecte, quant a l'oferta de serveis i fixació de la remuneració, a la Llei sobre Defensa de la Competència i a la Llei sobre Competència Deslleial.
  
Article 10. Classes d'administradors
  
1. Els administradors de finques poden ser en exercici i no en exercici. Aquests últims no podran utilitzar en els seus escrits el títol d'administrador de finques, en el cas de fer-ho, seran considerats com en exercici, amb totes les obligacions que se'n deriven, sense perjuí de la sanció disciplinària que procedisca per presumpta competència deslleial.
  
2. El Col·legi podrà nomenar administradors d'honor els col·legiats, persones o entitats que s'hagueren distingit en l'exercici professional, la prestació de serveis molt significatius en benefici de la professió o del Col·legi, o hagueren dedicat singular esforç i suport a la millora, promoció i desenvolupament del sector de la propietat urbana i rústica i de la legislació reguladora.
  
La proposta per a dita designació serà realitzada per la Junta de Govern, amb el vot favorable de 2/3 dels seus membres, per mitjà de votació secreta, i haurà d'acordar el nomenament la Junta General per majoria simple.
  
Els administradors d'honor tindran dret d'assistència, en lloc preferent, a les juntes generals, amb veu i sense vot, llevat que es tractara de col·legiats.
  
Article 11. Requisits
  
1. Per a exercir la professió d'administrador de finques s'exigix estar incorporat al Col·legi.
  
2. Per a incorporar-se, hauran de complir-se els següents requisits:
  
a) Ser de nacionalitat espanyola o d'algun dels països membres de la Unió Europea.
  
b) Ser major d'edat.
  
c) Estar en possessió del títol d'administrador de finques, i reunir els requisits que a l'efecte tinga establit l'Estatut del Consell General de Col·legis d'Administradors de Finques d'Espanya.
  
d) Mancar d'antecedents penals que inhabiliten per a l'exercici professional.
  
e) Satisfer la quota d'ingrés, la fiança exigible als col·legiats en exercici i les altres obligacions econòmiques establides.
  
f) Complir quantes obligacions fiscals o de qualsevol tipus siguen exigibles legalment per a l'exercici professional.
  
3. La condició assenyalada en l'apartat a) del número anterior, podrà dispensar-se als nacionals d'altres països, aliens a la Unió Europea, quan els tractats corresponents els autoritzen legalment a establir-se en el territori espanyol i reconeguen el dret recíproc als administradors espanyols.
  
Article 12. Altes
  
1. No podrà negar-se la incorporació al Col·legi als que reunisquen els requisits exigibles per a això en aquests Estatuts, ni tampoc no podran limitar-se el nombre de col·legiats.
  
2. És competència de la Junta de Govern la decisió sobre les sol·licituds d'incorporació.
  
Les resolucions que deneguen o suspenguen la incorporació, hauran d'estar fonamentades i hauran de notificar-se als sol·licitants, que podran interposar recurs potestatiu de reposició per als actes que esgoten la via administrativa, i recurs d'alçada, per als que no esgoten la citada via.
  
I això segons el que preceptua l'Article 20é de la Llei 6/97, de 4 de desembre.
  
Article 13. Baixes
  
1. La condició de col·legiat es perdrà:
  
a) Per baixa voluntària.
  
b) Per ser inhabilitat permanentment per a l'exercici de la professió, segons acord adoptat en expedient disciplinari o per mitjà de condemna ferma per conducta constitutiva de delicte.
  
c) Per deixar de satisfer tres quotes ordinàries o les extraordinàries, la fiança, o qualsevol altra càrrega econòmica establida pel Col·legi.
  
2. La baixa per les causes b) i c) serà notificada a l'interessat per escrit, i produirà efectes des d'aqueix mateix moment.
  
3. Quan la baixa es fonamente en la causa c), els afectats podran reincorporar-se abonant el que deuen i quant corresponguera a una nova incorporació.
  
Article 14. Drets
  
Tots els col·legiats tindran els següents drets:
  
a) Practicar activament en la vida corporativa, exercitant els drets de vot, petició i accés als càrrecs directius.
  
b) Ser defensat pel Col·legi en l'exercici professional o amb motiu d'aquest, previ discrecional acord de la Junta de Govern.
  
c) Ser representats i assistits pels serveis jurídics, si la Junta ho considera convenient, a fi de presentar accions relacionades amb l'exercici professional davant d'autoritats, tribunals, entitats o particulars.
  
d) Presentar al Col·legi totes les proposicions que jutge convenients per a la professió o el Col·legi.
  
e) Formular queixes contra l'actuació de qualsevol dels membres dels òrgans de Govern del Col·legi, en l'exercici del seu càrrec i promoure el vot de censura contra aquests.
  
f) Utilitzar tots els serveis que siguen establits pel Col·legi en benefici dels col·legiats.
  
g) Percebre una compensació econòmica per la prestació dels seus serveis professionals.
  
h) Exercir la seua activitat en tot el territori de l'Estat, i complir els requisits que procedisquen quan desenvolupe la seua activitat ocasionalment en un altre col·legi.
  
i) Exercir tots els drets que es deduïsquen d'aquests Estatuts i la resta de disposicions aplicables.
  
Article 15. Obligacions
  
Tots els membres del Col·legi, estiguen o no en exercici, tindran com a obligació:
  
a) Complir el que disposen aquests Estatuts, reglaments i la resta d'acords i normes col·legials.
  
b) Assistir a les juntes generals i la resta d'actes corporatius.
  
c) Acceptar l'acompliment de les comeses que li siguen encomanades pels òrgans de Govern.
  
d) Abonar puntualment les quotes que s'establisquen, ordinàries o extraordinàries, constituir les fiances assenyalades per a l'exercici i les derrames per a atendre les càrregues col·legials, qualsevol que siga la naturalesa, de la manera que siga determinat per la Junta General, per disposició estatutària o per qualsevol altra legalment aplicable.
  
e) Comunicar al Col·legi els canvis de residència i domicili.
  
f) Denunciar al Col·legi els actes d'intrusisme, competència deslleial i l'exercici professional per administradors no en exercici o qualsevol altre tendent a evitar accions doloses a la corporació i els seus afiliats.
  
g) Complir la comesa professional amb diligència, ajustar la seua actuació als principis de confiança i bona fe amb els seus clients, respectar i acatar les altres normes deontològiques i aplicar la tècnica professional adequada al cas.
  
h) Desenvolupar amb respecte i cortesia les relacions amb els seus companys i membres dels òrgans de Govern del Col·legi.
  
Article 16. Publicitat
  
L'ús de títols, marques, rètols i la resta de noms comercials està condicionat al fet que prèviament s'haja donat coneixement d'aquest al Col·legi, i serà inexcusable que, al costat d'aquest, figure el nom de l'administrador o administradors i la seua condició de col·legiats en exercici, i es requerirà a més l'autorització del Col·legi i la seua inscripció en el registre corresponent, que podrà denegar-se per causa fundada.
  
Article 17. Associació d'administradors
  
Sense perjuí del caràcter de persona física que ha de concórrer en l'administrador de finques, aquests podran constituir entre si associacions o societats amb personalitat jurídica o sense, encaminada a la recíproca col·laboració professional i a l'ordenació dels seus recursos materials i humans, així com a la simplificació dels costos, despeses i obligacions fiscals, en benefici dels associats.
  
Article 18. Vènia i arbitratge
  
1. Vènia. Cap administrador no podrà fer-se càrrec de l'administració d'una finca sense donar coneixement al cessant, si n'hi ha, i aquest està obligat a concedir la vènia en el termini de quinze dies, i podrà intervindre el Col·legi per a suplir-la, quan no és concedida.
  
Si la finca deu a l'administrador cessant alguna quantitat legítima, el nou administrador supeditarà l'acceptació del càrrec al previ acord de pagament de la quantitat deguda.
  
Totes les discrepàncies que puguen sorgir en aquests casos, podran sotmetre's a la Comissió Disciplinària del Col·legi que resoldrà en conseqüència o donarà trasllat a la Junta de Govern per a la seua decisió.
  
2. Arbitratge. Cap col·legiat no podrà fer-se càrrec de l'administració d'una finca que haguera administrat un altre col·legiat, qualsevol que és el temps transcorregut des del cessament en el càrrec d'aquest últim sense que l'Administrador anterior certifique que la propietat de les finques en qüestió no li deu cap quantitat per despeses o pagament comú de la finca o particular del propietari figurant en el pressupost, o tàcitament admés.
  
En cas de discrepància entre la propietat de la finca i l'administrador cessat, tant en la quantia del saldo com en el concepte del deute, el nou administrador podrà fer-se càrrec de la finca si la propietat discrepant se sotmet als laudes que en relació als punts controvertits emeta el Col·legi d'Administradors.
  
El ple de la Junta de Govern del Col·legi aprovarà el contracte tipus d'arbitratge, i és suficent que la propietat discrepant el subscriga, perquè el nou administrador puga fer-se càrrec com a tal de la finca.
  
També podrà el nou administrador fer-se càrrec de l'administració de la finca en qüestió si l'anterior no presenta els seus comptes en el terme que assenyale el Col·legi d'Administradors.
  
Els àrbitres designats per a dictar laudes s'elegiran entre els membres components de la Junta de Govern, amb antiguitat mínima de cinc anys de col·legiació, i seran en nombre mínim de tres.
  
Capítol III
  
Dels òrgans de govern
  
Secció primera
  
Junta de govern
  
Article 19
  
El Col·legi estarà regit per una Junta de Govern, constituïda pel president, tres vicepresidents, un secretari, un tresorer, un comptador-censor i un nombre de vocals no inferior a cinc ni superior a dotze.
  
Correspon a la Junta de Govern, en general, assumir, promoure i realitzar totes les funcions atribuïdes al Col·legi, excepte les que són competència de la Junta General, així com executar els acords d'aquesta, i en particular, podrà:
  
a) Aprovar, denegar o suspendre la incorporació de nous col·legiats i acordar les baixes en els casos que procedisca.
  
b) Sancionar les actuacions irregulars dels col·legiats per l'incompliment de les seues obligacions professionals, bé es deduïsquen d'aquests Estatuts o de qualsevol altra norma exigible, i exercitar les accions disciplinàries que corresponguen.
  
c) Defendre els col·legiats en tots els casos que es considere just davant d'autoritats o tribunals, com a conseqüència de la seua actuació professional.
  
d) Intervenir en els conflictes que puguen sorgir entre col·legiats per qüestions professionals, quan així és sol·licitat per algun d'ells.
  
e) Premiar i distingir els administradors que destaquen en l'exercici de la professió i en la prestació de serveis al Col·legi.
  
f) Facilitar informació als col·legiats sobre qüestions d'interés professional, corporatiu o col·legial.
  
g) Procurar que en l'exercici professional siguen respectades les normes i condicions adequades per a no menyscabar el prestigi de la professió, i exercitar les accions que calguen per a això.
  
h) Impedir l'exercici de la professió als que l'exerciren sense els requisits legals necessaris.
  
i) Habilitar per a l'exercici professional als administradors d'altres col·legis, quan aquests reconeguen recíprocament el mateix dret als professionals d'aquest Col·legi.
  
j) Establir els requisits i condicions econòmiques exigibles als AAFF d'altres col·legis, perquè puguen exercir ocasionalment en l'àmbit territorial d'aquest Col·legi, així com celebrar convenis amb altres col·legis per a habilitar el recíproc exercici professional als respectius col·legiats.
  
k) Perseguir l'intrusisme, així com les persones que col·laboren o faciliten l'irregular exercici de la professió.
  
l) Executar i fer complir els acords adoptats per la Junta General.
  
ll) Elaborar i proposar a l'aprovació de la Junta General els treballs per a l'orientació dels honoraris professionals.
  
m) Determinar l'import de la quota d'incorporació dels col·legiats, la quota ordinària i les extraordinàries, així com les derrames que es consideren i la quantia de les fiances exigibles als col·legiats en exercici, sense perjuí de la possible ratificació per la Junta General de col·legiats.
  
n) Recaptar i administrar els fons del Col·legi.
  
nn) Elaborar els pressupostos i rendir el compte anual.
  
o) Nomenar, separar i destinar els empleats del Col·legi.
  
p) Convocar eleccions per a la provisió i renovació de càrrecs de la Junta de Govern.
  
q) Proveir provisionalment les vacants que es produïsquen en els càrrecs de la Junta de Govern, fins a la definitiva elecció.
  
r) Convocar juntes generals ordinàries o extraordinàries, i incloure en l'ordre del dia les qüestions que estime oportunes.
  
s) Nomenar les comissions que considere necessàries per a responsabilitzar les comeses i treballs necessaris per al millor desenvolupament corporatiu.
  
t) Elaborar els reglaments de règim interior, normes disciplinàries, deontològiques o qualsevol altra, així com les seues modificacions, les quals necessitaran l'aprovació de la Junta General.
  
u) Proposar a les administracions públiques i autoritats suggeriments i estudis que es consideren beneficiosos per al sector immobiliari, i col·laborar amb aquelles en les qüestions tècniques i en les altres relacionades amb els fins propis del Col·legi, en quant redunden en benefici del bé comú.
  
v) Dur a terme totes les altres funcions atribuïdes al Col·legi no ressenyades en els apartats anteriors i que no estiguen expressament reservades a la Junta General, bé es continguen en aquests Estatuts o en qualsevol disposició legalment aplicable.
  
Article 20
  
1. La Junta de Govern es reunirà quan la importància dels assumptes ho requerisca i, com a mínim, una vegada al trimestre, o quan ho acorde el president.
  
També haurà de reunir-se quan ho sol·licite una quarta part dels seus membres, en aquest cas haurà de celebrar-se en el termini màxim de quinze dies.
  
2. La convocatòria serà cursada pel secretari, prèvia ordre del president, amb cinc dies d'antelació si més no, excepte casos urgents. La convocatòria, que serà per escrit, contindrà l'ordre del dia, i no es podran adoptar acords sobre qüestions no incloses en aquest, excepte les urgents, sobrevingudes amb posterioritat a la convocatòria, o les que foren acceptades unànimement pels assistents.
  
3. Els acords seran adoptats per majoria de vots dels assistents, i correspon al president el vot de qualitat.
  
4. De les reunions s'estendrà acta, que serà estesa en el llibre corresponent, i firmada pel president i secretari.
  
Article 21. El president
  
El president ostenta la representació del Col·legi en totes les relacions amb l'administració, autoritats, corporacions, tribunals i particulars; li correspon la direcció del Col·legi, supervisar el bon funcionament dels seus serveis, adoptar acords urgents, retre compte posteriorment a la Junta de Govern, promoure i coordinar les tasques encaminades al millor compliment i obtenció dels fins col·legials.
  
A més, tindrà les següents facultats:
  
a) Vetlar per la legalitat de tots els actes i acords col·legials.
  
b) Convocar, presidir i dirigir les reunions de les juntes i comissions del Col·legi, i utilitzar el seu vot de qualitat, quan procedisca.
  
c) Ordenar els pagaments a realitzar a càrrec dels fons del Col·legi.
  
d) Realitzar tota classe d'operacions bancàries, conjuntament amb el secretari o tresorer, tals com obertura de compte, disposició de fons, lliurament i acceptació de lletres de canvi, depòsits de valors i, en general, quant admeta la pràctica bancària, sense excepció.
  
e) Firmar quants documents públics o privats comporten la representació del Col·legi.
  
f) Representar al Col·legi en juí i davant de tota classe de tribunals, i podrà atorgar poders de representació, amb totes les facultats, sense excepció.
  
g) I, en general, exercitar totes les facultats que li atribuïsquen els presents Estatuts, no previstes en els apartats anteriors.
  
Article 22. Els vicepresidents
  
Els vicepresidents realitzaran les funcions que li encomane el president, i assumiran les d'aquest en cas d'absència, malaltia, suspensió o vacant, i el supliran per l'ordre dels seus càrrecs.
  
Article 23. El secretari
  
Correspon al secretari:
  
a) Redactar les actes així com firmar els escrits de citació per a tots els actes del Col·legi, seguint les instruccions del president.
  
b) Instrumentar l'organització administrativa del Col·legi, i comprovar el seu funcionament de mode permanent, amb especial atenció a la posada al dia del registre i expedients de col·legiats, amb el seu historial, distincions i sancions disciplinàries.
  
c) Confeccionar el cens de col·legiats.
  
d) Ostentar la direcció del personal del Col·legi, i comprovar el compliment que correspon a aquest.
  
e) Rebre totes les comunicacions i correspondència, retre compte a qui procedisca, i firmar els escrits la firma dels quals no corresponga al president.
  
f) Intervindre en la realització de les operacions bancàries i firmar, conjuntament, amb el president.
  
g) Autoritzar amb la seua firma, amb el vistiplau del president, els certificats i la resta de documents col·legials.
  
h) Tindre al seu càrrec el segell i documentació del Col·legi.
  
i) Informar a la Junta de Govern de totes les qüestions d'interés i proposar totes les mesures estime convenients que.
  
Article 24. El tresorer
  
Tindrà les següents funcions:
  
a) Recaptar i custodiar els fons del Col·legi.
  
b) Atendre les ordres de pagament lliurades pel president.
  
c) Controlar la comptabilitat i verificar la caixa.
  
d) Informar a la Junta de Govern sobre la situació i compliment de les previsions pressupostàries d'ingressos i despeses.
  
e) Controlar el cobrament de les quotes i derrames col·legials, i proposar l'adopció de les mesures procedents en els casos de mora o impagament.
  
f) Redactar els pressupostos anuals i practicar el compte general que la Junta de Govern haja de proposar a la Junta General.
  
g) Intervindre en la realització de les operacions bancàries i firmar, conjuntament, amb el president.
  
Article 25. El comptador-censor
  
Correspon a aquest:
  
a) Inspeccionar la comptabilitat i la caixa del Col·legi.
  
b) Intervindre els lliuraments de pagament del president i el moviment dels comptes bancaris i fons del Col·legi.
  
c) Adoptar les mesures que estime convenients per a la salvaguarda dels recursos econòmics del Col·legi, i retre compte a la Junta de Govern.
  
d) Confeccionar, conjuntament amb el tresorer, els pressupostos i comptes que hagen de sotmetre's a l'aprovació de la Junta de General.
  
e) Practicar l'inventari dels béns del Col·legi.
  
f) Col·laborar amb el tresorer en el control dels fons i recursos econòmics del Col·legi.
  
Article 26. Els vocals
  
Els vocals, els càrrecs dels quals estaran numerats, exerciran els treballs que expressament els encomane la Junta de Govern o el seu president, i col·laboraran de mode permanent amb aquesta.
  
En els casos d'absència, malaltia o vacant del secretari, tresorer o comptador, substituiran a aquests per l'ordre del seu número.
  
Secció segona
  
Eleccions
  
Article 27
  
1. L'elecció de tots els càrrecs de la Junta de Govern serà efectuada per tots els col·legiats a través de sufragi universal, lliure, directe i secret i sense que s'admeta el vot delegat.
  
2. El dret de vot podrà exercitar-se per correu, i complirà els requisits següents:
  
a) Els col·legiats que prevegen no trobar-se en la data de la votació en la localitat seu del col·legi, o que no puguen personar-se en dita data, hauran de sol·licitar, amb una antelació superior a deu dies a la data de la votació, certificat de col·legiació a les oficines del Col·legi, així com l'imprés, degudament confeccionat a l'efecte pel Col·legi per a l'emissió del vot, i un sobre, en el qual figurarà impresa la data de la votació i l'assumpte objecte d'aquesta. La sol·licitud haurà d'efectuar-se personalment, o bé, en cas de malaltia o una altra causa degudament justificada, amb persona apoderada amb aquesta finalitat pel col·legiat, per mitjà d'escrit degudament firmat per aquest, en què es faran constar la identitat i la resta de circumstàncies del representant amb aquesta finalitat.
  
b) La tramesa del vot, emés conforme a l'imprés normalitzat entregat pel col·legi, es farà introduint aquest en el sobre tancat igualment facilitat pel col·legi. Dit sobre, junt amb el certificat de col·legiació, haurà de ser introduït, junt amb el certificat corresponent, en un altre sobre, i remés per correu certificat i urgent. Aquesta tramesa per correu haurà de ser realitzada amb, almenys, cinc dies d'antelació a la data de la votació, i seran nuls els vots remesos amb posterioritat a dita data.
  
c) La Secretaria del Col·legi portarà a terme un registre dels vots rebuts conforme a les indicacions dels paràgrafs precedents, i farà entrega d'aquests a la mesa electoral, la qual obrirà, únicament, el sobre que continga el certificat de col·legiació junt amb el sobre tancat d'emissió de vot. Aquest últim sobre, una vegada comprovada la correcció de la seua tramesa, quedarà custodiat per la Mesa electoral, i serà introduït pel president de la Mesa en l'urna corresponent el dia de la votació, després del tancament de les urnes, en arribar a l'hora establida a l'efecte.
  
Article 28
  
No podran ser membres de la Junta de Govern els col·legiats que hagueren sigut condemnats per sentència ferma que comporte la inhabilitació o suspensió per a càrrecs públics, ni els que sofrisquen sancions disciplinàries del Col·legi, llevat que hagueren sigut rehabilitats.
  
Article 29
  
El temps de mandat serà de sis anys, i podran ser reelegits. En acabar el primer trienni, hauran de renovar-se els càrrecs de dos dels vicepresidents, el secretari, el comptador-censor i la meitat dels vocals.
  
Article 30
  
Per als càrrecs de president, vicepresidents, secretari i tresorer s'exigirà una antiguitat en l'exercici de la professió de cinc anys, i per als vocals de dos anys, excepte els qui no estiguen en exercici, que hauran de comptar amb més de cinc anys d'incorporació al Col·legi, i no es permetrà l'existència de més d'un que no estiga en actiu.
  
Article 31
  
Quan quedara vacant la totalitat o més de la meitat dels càrrecs de la Junta de Govern, el Consell Valencià de Col·legis AAFF, convocarà les eleccions, i si una vegada celebrades, quedaren vacants la majoria dels càrrecs, el mateix Consell les completaria per mitjà de sorteig entre els col·legiats en exercici.
  
Article 32. Procés electoral
  
El procés electoral serà el següent:
  
1. S'exposarà en el tauler d'anuncis del Col·legi la convocatòria d'eleccions, sense perjuí d'informar els electors per mitjà d'anunci en premsa o per correu, i s'hi haurà d'indicar:
  
a) Càrrecs objecte de l'elecció i requisits exigits per a ser candidat.
  
b) Lloc, dia i hora de celebració de les eleccions.
  
2. Així mateix, s'exposaran al tauler d'anuncis les llistes separades de col·legiats en exercici i no en exercici amb dret a vot.
  
Article 33. Candidatures
  
Els candidats hauran de presentar les seues sol·licituds amb quinze dies d'antelació, almenys, a la data de celebració d'eleccions.
  
Les candidatures podran ser conjuntes per a diversos càrrecs o individuals per a un només, sense que es permeta a cap col·legiat ser candidat a més d'un càrrec.
  
Article 34
  
Dins dels cinc dies d'exposició, podran presentar-se reclamacions contra les llistes d'electors i candidats que seran resoltes per la junta de Govern dins dels tres dies següents, i es notificarà la seua resolució als interessats en el termini de dos dies immediats posteriors.
  
Article 35
  
Al següent dia d'acabat el termini per a presentar reclamacions, la Junta proclamarà els que reunisquen els requisits legals, en la condició de candidats, i ho publicarà en el tauler d'anuncis, i també ho notificarà als interessats i ho difondrà per circular.
  
Article 36
  
Tots els terminis indicats en el procés electoral seran computats per dies hàbils.
  
Article 37. Elecció
  
L'elecció podrà celebrar-se durant la Junta General de col·legiats ordinària, encara que la Junta de Govern podrà convocar-la com a acte separat de dita Junta, i el termini per al seu desenvolupament no podrà ser inferior a dues hores.
  
Article 38
  
El Col·legi editarà les paperetes i sobres de votació, i distingirà amb colors distints les de col·legiats en exercici i no en exercici. Els candidats podran confeccionar paperetes i sobres iguals als del Col·legi.
  
En el local on se celebre l'elecció haurà d'haver paperetes suficients, amb els noms dels candidats en blanc.
  
Article 39. Mesa electoral
  
La Mesa estarà constituïda pel president de la Junta, que serà qui la presidisca, i si aquest és candidat el suplirà el membre de la Junta de Govern de major edat, i dos membres més de la mateixa Junta, i actuarà el més jove com a secretari i l'altre com a vocal, sense que cap d'ells siguen candidats.
  
Els candidats podran designar el nombre d'interventors que desitgen.
  
Article 40
  
Declarada iniciada la votació, els votants hauran d'acreditar la seua personalitat, i es comprovarà la seua inclusió en les llistes, es pronunciarà en veu alta el seu nom i s'assenyalarà que vota; el president introduirà la papereta, dins d'un sobre, en l'urna.
  
Finalitzada la votació, es procedirà a l'escrutini.
  
Article 41
  
1. Seran declarats nuls totalment els vots que continguen ratllades o raspadures, o simples mencions alienes al contingut de la votació.
  
2. Quan per a un mateix càrrec es posara més d'un nom, es declararà parcialment nul el vot quant als càrrecs on concórrega aquella circumstància.
  
Seran vàlides les paperetes que no indiquen candidats per a tots els càrrecs.
  
Article 42
  
Acabat l'escrutini, s'anunciarà el seu resultat, i es proclamaran electes els candidats que hagueren obtingut nombre més gran de vots per a cada càrrec. Els casos d'empat, es resoldran en benefici del col·legiat més antic.
  
Article 43. Cessament
  
Els membres de la Junta de Govern cessaran en el seu càrrec per algunes de les següents causes:
  
1. Renúncia de l'interessat.
  
2. Pèrduda dels requisits per a exercir el càrrec.
  
3. Fi del termini per al qual van ser designats.
  
4. Falta injustificada d'assistència a les reunions de la Junta, en tres sessions consecutives o cinc alternes en el transcurs d'un any.
  
5. Per vot de censura, promogut per un nombre de col·legiats que represente almenys el deu per cent del cens col·legial, la proposta del qual serà sotmesa al coneixement i resolució de la Junta General Extraordinària, que haurà de convocar-se en el termini de trenta dies.
  
Per a procedir al cessament dels membres de la Junta de Govern, per incórrer en les causes establides pels apartats 4 i 5 del present article, o per cometre infraccions molt greus o greus, contemplades en l'article 62 dels presents Estatuts, es procedirà, necessàriament, de conformitat amb el que disposen els articles 57 a 61 i 64 a 83, tots aquests inclosos, que regulen el procediment sancionador.
  
Secció tercera
  
Junta honorària
  
Article 44
  
1. Els que hagueren exercit càrrecs en la Junta de Govern per més de deu anys, tindran dret a formar part de la Junta Honorària del Col·legi, que només tindrà funcions consultives, no vinculants, en les qüestions que li plantege la Junta de Govern.
  
2. Serà presidida pel membre que haguera ostentat el major càrrec jeràrquic en els òrgans col·legials i, en cas d'igualtat, pel de major antiguitat col·legial.
  
Qui tinga la presidència, tindrà dret a assistir a les reunions de la Junta de Govern, amb veu i sense vot.
  
3. El Col·legi i els seus òrgans de Govern dispensaran als membres de la Junta Honorària respecte i consideració, els farà partícips en tots els actes socials i sol·licitarà la seua opinió en aquelles qüestions que considere apropiades.
  
Secció quarta
  
Juntes generals ordinàries i extraordinàries
  
Article 45
  
La Junta General de Col·legiats és l'òrgan sobirà del Col·legi i a qui corresponen totes les atribucions.
  
Tots els col·legiats tenen dret d'assistència amb veu i vot, a les Juntes Generals Ordinàries o Extraordinàries, i el vot dels col·legiats en actiu tindrà doble valor que el dels no en actiu.
  
Article 46
  
Les juntes generals hauran de convocar-se amb quinze dies d'antelació, excepte en els casos d'urgència, que podran reduir-se el termini a juí del president.
  
La convocatòria, amb l'ordre del dia, s'exposarà en el tauler d'anuncis i així mateix es remetrà als col·legiats i podrà publicar-se en algun periòdic de la localitat.
  
Les juntes generals poden ser ordinàries o extraordinàries.
  
Article 47
  
1. La Junta General Ordinària es reunirà obligatòriament una vegada a l'any, dins dels seus sis primers mesos. En l'ordre del dia podran incloure's tota classe d'assumptes que estime convenients la Junta de Govern, i necessàriament els punts relatius a l'aprovació de comptes de l'exercici anterior, els pressupostos de l'any corrent i la gestió de la Junta de Govern, així com un apartat per a precs, preguntes i proposicions.
  
2. Fins a cinc dies abans de la data de la reunió, el president podrà addicionar noves qüestions a les inicialment contingudes en la convocatòria, i ho haurà de comunicar als col·legiats. Així mateix, tindrà facultat per a alterar l'ordre d'exposició dels punts a tractar continguts en la convocatòria.
  
3. Els col·legiats podran proposar la inclusió d'altres qüestions en l'ordre del dia, i hauran de fer la petició per escrit i aquesta haurà de presentar-se en el Col·legi amb vuit dies d'antelació a la data de la celebració de la Junta, que necessàriament haurà de guardar relació amb els fins directes del Col·legi.
  
Article 48
  
Les juntes generals extraordinàries seran celebrades a petició del president, de la Junta de Govern o a sol·licitud del 25% dels col·legiats en exercici, amb indicació de les qüestions a tractar.
  
La Junta haurà de celebrar-se en el termini de trenta dies des que és sol·licitada, sense que en aquesta puguen tractar-se més assumptes que els indicats en la convocatòria, que necessàriament hauran de guardar relació amb els fins directes del Col·legi.
  
Article 49
  
1. Les juntes generals extraordinàries seran competents per a proposar i/o aprovar la modificació dels Estatuts i aprovar els reglaments de règim interior, normes orientadores sobre honoraris professionals; vots de censura a la Junta de Govern o a algun dels seus membres; adquisició, venda i gravamen de béns immobles; pressupostos i derrames extraordinàries; quantia de les fiances col·legials; peticions als poders públics i qualsevol altra qüestió que per la seua importància i urgència així ho requerisca.
  
2. Quan els assumptes enunciats en el número anterior coincidisquen alhora de celebrar-se la Junta General Ordinària, podran incloure's en l'ordre del dia d'aquesta, excepte la proposta d'aprovació o modificació d'Estatuts, que necessitaran acord en la Junta General Extraordinària convocada a aquest sol efecte, i que necessitarà un quòrum d'assistència del 50% de col·legiats en exercici, i si no es reunix, caldrà una segona Junta General, també Extraordinària, que podrà adoptar acords per majoria simple d'assistents, sense quòrum especial.
  
Article 50
  
1. Les juntes generals hauran de celebrar-se en el lloc, dia i hora assenyalats, qualsevol que siga el nombre d'assistents, llevat que la naturalesa de l'assumpte requerisca un quòrum especial.
  
2. Tots els col·legiats, en exercici o no, poden ser representats en la Junta General per un altre col·legiat, per mitjà d'escrit que ho acredite, que haurà de remetre's a la secretària del Col·legi amb antelació d'un dia almenys a la celebració de la Junta.
  
3. Els seus acords s'adoptaran per majoria de vots i seran obligatoris per a tots els col·legiats i immediatament executius, llevat que la Junta raonadament haguera disposat una altra cosa expressament.
  
Article 51
  
Es portaran obligatòriament dos llibres d'actes; un per a les juntes generals i un altre per a la Junta de Govern.
  
Les actes seran firmades pel president i el secretari, o pels que els hagueren substituït en les seues funcions.
  
Capítol IV
  
Normes deontològiques, responsabilitats i règim disciplinari
  
Secció primera
  
Normes deontològiques
  
Article 52. Principis generals
  
a) Les presents normes s'encaminen a conformar l'actitud dels administradors de finques, en l'exercici de la seua activitat com a tals i constituïxen el seu codi moral professional en les relacions amb els clients, companys i Col·legi.
  
b) Amb independència de la tècnica professional, l'administrador de finques ha d'exercir la seua activitat, d'essencial caràcter humanista, amb una conducta moral professional impecable, subjecte als imperatius de la bona fe, la confiança, el respecte i la responsabilitat, anteposant els legítims interessos que tenen encomanats a qualsevol altre, conjugant, en l'exercici professional, la ciència de la consciència.
  
c) En el desenvolupament de la seua activitat professional, l'administrador de finques està obligat a actuar aplicant la tècnica professional i relativa al cas, per a la qual cosa atendrà la seua permanent i adequada formació, per mitjà de l'estudi i coneixement de les matèries, doctrines i experiències imprescindibles per al correcte exercici professional.
  
d) Independentment de l'actuació tècnica, l'administrador de finques acomodarà la seua actitud professional a les normes ètiques i morals, i a la realitat social; en qualsevol cas tindrà present l'actuació en consciència i aplicarà lliurement i raonablement les solucions més adequades a la moral usual, més respectuoses per als interessos individuals i socials, i qualssevol altres que tinguera encomanades.
  
e) L'administrador de finques ha de respectar el principi de la probitat professional, i les seues actuacions estaran basades en la rectitud, la integritat i l'honestedat, conformant una actitud i conducta ordenada i sense tatxa que no minven l'honor i dignitat professionals.
  
f) En la seua actuació, l'administrador de finques, ha de rebutjar qualsevol pressió o ingerència alienes que puguen limitar la seua llibertat professional i procurar beneficis injustos a uns clients, en perjuí d'altres.
  
g) L'exercici de la professió ha de ser prestat personalment pel titular, sense perjuí de les col·laboracions i ajudes administratives o d'una altra classe necessàries per al bon funcionament del seu despatx. Cap administrador de finques no ha de permetre que s'use el seu nom o serveis professionals de qualsevol mode que faça possible la pràctica professional a persones que no estiguen legalment autoritzades.
  
h) L'administrador de finques ha de respectar les normes mínimes col·legials sobre honoraris, i evitar qualsevol tipus d'actuació deslleial directa o indirecta sobre matèria tan important per a la dignitat professional.
  
Article 53. Relació amb els clients
  
a) La relació dels administradors de finques amb els seus clients ha de desenvolupar-se sota els principis bàsics de la confiança i la bona fe.
  
b) En l'acompliment de la seua comesa professional, l'administrador de finques serà diligent, i executarà puntualment els treballs adequats en cada moment, del millor mode possible, segons la naturalesa del cas i les instruccions que poguera haver rebut; ha de guardar secret de les informacions que de totes maneres arriben al seu coneixement amb motiu de l'encàrrec professional, encara després d'acabat aquest, està obligat a donar compte de les seues operacions en els béns que li han sigut encomanats professionalment i a practicar les liquidacions i abonar els saldos puntualment en els períodes convinguts.
  
c) En l'administració de comunitats, l'administrador procurarà mantindre la millor relació i convivència entre els propietaris; esgotarà les gestions i solucions amistoses, i evitarà en tot el que es puga l'aplicació d'altres mesures coactives.
  
d) Quant a l'administrador de finques que cesse en la prestació dels seus serveis professionals, per revocació o renúncia, haurà de fer entrega immediata al client de la documentació que tinga en el seu poder, practicar la liquidació i abonar els saldos que corresponguen.
  
Article 54. Relacions amb la resta d'administradors de finques
  
a) Les relacions de qualsevol classe entre administradors de finques, han de desenvolupar-se amb respecte i cortesia, i s'hauran de prestar les màximes facilitats per al compliment d'obligacions professionals.
  
b) Els administradors de finques estan obligats a facilitar-se mútua informació general, sempre que no afecte el secret professional i a prestar-se ajuda i col·laboració.
  
c) En els casos de malaltia, servei militar o llarga absència justificada d'un administrador de finques, els seus companys han de prestar ajuda a les necessitats professionals de l'absent, segons les normes col·legials que siguen establides per a aquests casos.
  
d) Els administradors de finques de recent incorporació, podran passar pràctiques en els despatxos de companys més experts, i aquests hauran de comunicar al Col·legi les necessitats que tinguen sobre el particular. La passantia té com a fonament essencial prestar als nous col·legiats el magisteri de la professió, especialment en el seu aspecte pràctic, per la qual cosa no serà retribuïda.
  
e) Per a fomentar la major ocupació professional, els administradors de finques hauran de comunicar al Col·legi les finques en què deixen de prestar els seus serveis, llevat que directament haguera proposat un altre administrador col·legiat a la finca.
  
Article 55. Relacions amb el Col·legi
  
a) Els administradors de finques estan obligats a col·laborar i prestar ajuda al Col·legi; a complir els acords que dicte en matèria de la seua competència i a contribuir econòmicament al seu sosteniment.
  
b) Ha de constituir un honor acceptar els càrrecs per als quals és designat, realitzar les comeses que se li encarregaren, prendre part activa en la vida col·legial, assistir als actes organitzats i proposar les qüestions que estime convenients per a l'interés general.
  
c) Comunicar a la Junta de Govern del Col·legi, els casos d'intrusisme, competència il·lícita o deslleial que tinga notícia, aportar quantes dades i informació li siguen sol·licitats, i en general, comunicar aquelles incidències o anomalies que puguen trobar o tindre notícia en l'exercici de la professió.
  
Secció segona
  
Responsabilitats
  
Article 56
  
Els administradors de finques estaran subjectes a responsabilitat penal pels delictes i faltes en què incórreguen en el seu exercici professional, i a la civil quan per dol o negligència causen danys en els béns o interessos l'administració dels quals tinga encomanada, i estaran obligats en aquest cas a indemnitzar els perjuís ocasionats.
  
Secció tercera
  
Règim disciplinari
  
Disposicions generals
  
Article 57
  
El règim disciplinari dels administradors de finques i dels membres dels seus òrgans de Govern serà regit pel que disposen aquests Estatuts i la resta de normes aplicables per a l'exigència de les responsabilitats disciplinàries en què puguen incórrer els col·legiats en cas d'infracció dels seus deures professionals o col·legials, sense perjuí de la responsabilitat civil o penal exigible a aquests.
  
Article 58
  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte i la resta de circumstàncies concurrents.
  
2. En el supòsit de tramitar-se un procés penal pels mateixos fets el procediment serà suspés en la seua tramitació fins que recaiga pronunciament judicial ferm.
  
3. Quan l'instructor considere en qualsevol fase del procediment que el tipus d'infracció imputada puga constituir delicte o falta penal ho posarà en coneixement de la Junta de Govern, la qual adoptarà la decisió que corresponga sobre la comunicació dels fets a l'autoritat corresponent i suspensió del procediment disciplinari.
  
4. Finalitzat el procediment judicial per resolució ferma, es reprendrà el procediment disciplinari la resolució del qual haurà de respectar els fets tal com van ser apreciats en el pronunciament judicial.
  
Article 59
  
1. Incoat procediment disciplinari per òrgan competent conforme al que establix l'article 68 del mateix òrgan, i en resolució motivada i prèvia audiència de l'interessat, podrà acordar com a mesura cautelar la suspensió provisional del col·legiat afectat en l'exercici de la seua professió, sempre que dits col·legiats foren objecte d'inculpació en un procés penal, i amb independència que a més es dispose la suspensió del procediment conforme s'establix en l'article 58.
  
2. La resolució que acorde dita suspensió provisional haurà de ser notificada al col·legiat afectat conforme el que assenyala l'article següent.
  
Article 60
  
1. El procediment disciplinari serà regulat pel que establix la present Secció i, subsidiàriament, en allò no previst en aquesta, per la Llei 4/1999, de Règim Jurídic de les Administracions Públiques i del Procediment Administratiu Comú.
  
2. Igualment, la seua tramitació i notificacions s'ajustarà al que establix la present Secció i, si no n'hi ha, al que disposa la mencionada Llei.
  
3. Les notificacions podran ser fetes en el domicili professional que el col·legiat tinga comunicat al Col·legi, sense perjuí de la responsabilitat que poguera haver pel fet de no donar compte del canvi a les oficines d'aquest. En tot cas haurà de tindre's present el que disposen els apartats 1, 2 i 3, de l'article 59 de la Llei 4/1999.
  
4. Els terminis continguts en aquesta Secció podran ser prorrogables per acord de la Comissió Disciplinària, abans del seu venciment i de forma motivada, sense que càpiga recurs contra aquest.
  
Dit acord haurà de ser notificat al Col·legiat afectat qui podrà al·legar el que li convinguera a efectes d'incorporació al procediment i la seua resolució.
  
Article 61
  
Els col·legiats immersos en un procediment disciplinari tindran els següents drets:
  
a) A la presumpció d'innocència.
  
b) A ser degudament notificats d'acord amb el que establix la present Secció.
  
c) A no declarar en procediments oberts en contra seu, i a formular al·legacions i utilitzar els mitjans de defensa en la forma i amb l'abast que els reconeix en els presents Estatuts.
  
d) Als altres drets reconeguts per la Llei 4/1999.
  
Infraccions i sancions disciplinàries
  
Article 62
  
Les faltes disciplinàries es qualificaran en molt greus, greus i lleus.
  
1. Són faltes molt greus:
  
a) La falta de probitat material.
  
b) La condemna per conducta constitutiva de delicte dolós.
  
c) Encobrir l'intrusisme, prestant els seus noms per a l'exercici professional a persones que no reunisquen els requisits legals per a això.
  
d) La reiteració en la comesa d'una falta greu.
  
2. Són faltes greus:
  
a) La competència deslleial.
  
b) Faltar al respecte degut o formular imputacions injustificades als seus companys o als membres dels òrgans de Govern del Col·legi.
  
c) Fer-se càrrec de l'administració d'una finca sense obtindre la vènia de l'anterior administrador.
  
d) La infracció de les normes professionals i deontològiques de la professió, quan aquestes reuniren els requisits de certesa i publicitat.
  
e) Ocultar al Col·legi la seua situació de en exercici.
  
f) La incompareixença davant dels òrgans col·legials, quan és requerit per a això.
  
g) L'associació professional d'administradors sense notificació prèvia al Col·legi i compliment dels altres requisits exigits segons els Estatuts.
  
h) L'incompliment greu de les obligacions derivades del contingut dels Estatuts, reglaments i la resta de disposicions professionals; llevat que expressament tinguera una altra qualificació disciplinària distinta.
  
i) L'incompliment dels deures professionals, especialment quan es deriven perjudici de qualsevol classe als clients, o menyscaben el prestigi i dignitat professionals.
  
j) La reiteració o reincidència en la comesa de faltes lleus.
  
3. Són faltes lleus:
  
a) El retard en l'incompliment dels seus deures professionals o col·legials.
  
b) La lleugera incorrecció amb els seus companys o components dels òrgans de Govern del Col·legi.
  
c) Rebutjar la comesa que li siga encarregada pels òrgans del Col·legi.
  
d) L'incompliment reiterat de les instruccions corporatives de caràcter general sobre enquestes, estadístiques i informes o qualsevol altra actitud demostrativa de persistent falta de col·laboració col·legial.
  
e) No donar compte dels canvis de domicili o de qualsevol altra circumstància que puga tindre legítim interés per al Col·legi.
  
f) La no-devolució de la targeta professional per part del col·legiat en cessar en actiu.
  
g) En general, l'incompliment per descuit o negligència excusable dels deures que no tinguen assenyalada una altra qualificació disciplinària més greu.
  
Article 63
  
1. Sancions: per raó de les faltes assenyalades, podran imposar-se les següents sancions:
  
a) Inhabilitació permanent per a l'exercici de la professió.
  
b) Suspensió professional de la professió per termini superior a tres mesos i menys de dos anys.
  
c) Multa, en quantia màxima de 100.000 PTA, i mínima de 10.000 PTA.
  
d) Amonestació pública.
  
e) Amonestació privada o per escrit.
  
2. La imposició d'alguna de les sancions assenyalades en les lletres a), b), c) i d) a un col·legiat que és membre de la Junta de Govern, comportarà automàticament el cessament en dit càrrec.
  
3. La inhabilitació permanent i la suspensió professional únicament s'imposarà per faltes molt greus.
  
La sanció assenyalada en l'apartat c) podrà imposar-se tant per les faltes molt greus com per les greus, i es podran sancionar aquestes últimes també amb la fixada en l'apartat d).
  
Les faltes lleus només podran corregir-se amb la sanció prevista de l'apartat e).
  
Article 64
  
La Junta de Govern imposarà discrecionalment la sanció adequada d'entre les assenyalades anteriorment per a cada tipus de faltes. Les sancions molt greus i greus, requeriran l'obertura d'expedient, que no serà exigible per a la imposició de sancions per falta lleu que només requerirà la simple audiència prèvia o descàrrec de l'inculpat.
  
Article 65
  
Les faltes molt greus prescriuran als tres anys; les greus, a l'any, i les lleus, al mes. Els terminis de prescripció començaran a comptar-se des de la data de comesa de les faltes, i quedaran interromputs des que s'inicie el procediment disciplinari.
  
En els mateixos terminis anteriors prescriuran les sancions imposades computats des de la data en què siga ferm la sanció.
  
Procediment
  
Article 66
  
El procediment s'iniciarà per denúncia raonada per escrit o d'ofici pels òrgans competents del Col·legi.
  
Article 67
  
Seran competents per a ordenar la incoació de les diligències prèvies el president de la Junta de Govern del Col·legi, o el president de la Comissió Disciplinària.
  
Article 68
  
En el supòsit d'iniciar-se per denúncia raonada, la Comissió Disciplinària podrà acordar el seu arxiu directe sense ulterior recurs si al seu parer no hagueren indicis racionals quant a la possible existència d'infracció disciplinària. En un altre cas, s'acordarà l'obertura de diligències prèvies.
  
Article 69
  
L'obertura de diligències prèvies suposarà la pràctica de totes aquelles que la Comissió Disciplinària considere com a necessàries, per tal d'esbrinar i comprovar els fets i les persones responsables, i no podrà tindre una duració superior a trenta dies. En qualsevol moment de la seua tramitació, i sempre abans de l'acord de la Junta respecte a l'obertura de l'expedient, podrà el president de la Comissió, quan considere que no hi ha responsabilitat disciplinària, i de forma motivada, donar compte posteriorment a la Junta, i ordenar el sobreseïment i arxiu. Dit acord serà notificat a les parts interessades sense possibilitat d'ulterior recurs.
  
Article 70
  
1. En el cas que la Comissió entenguera que hi ha una possible responsabilitat disciplinària elevarà les diligències a la Junta de Govern del Col·legi, a fi que acorden el que procedisca sobre l'obertura d'expedient i designació d'instructor i secretari, o, si és procedent, per a imposar les sancions per falta lleu d'acord amb el que establix l'article 61.
  
L'acord de la Junta relatiu a l'obertura d'expedient i les anteriors designacions seran notificades a l'interessat, així com a l'instructor i secretari.
  
2. Acceptat el càrrec per l'instructor i el secretari, només podran ser substituïts per la Junta de Govern en els supòsits de mort, malaltia, renúncia i resolució favorable a l'abstenció o recusació, la competència i l'examen dels quals correspondrà a la Junta de Govern. No obstant això, podrà continuar el procediment exercint al mateix temps com a instructor i secretari qui no haja sigut recusat per aquests i fins que es produïsca el nou nomenament.
  
3. Des del moment en què l'interessat tinga coneixement de la identitat de l'instructor i el secretari designats, i en qualsevol moment de la tramitació del procediment, podrà exercitar el dret de recusació.
  
4. Seran d'aplicació en matèria d'abstenció i recusació de l'instructor i secretari de l'expedient les normes contingudes en els articles 28 i 29 de la Llei 30/1992.
  
Article 71
  
1. Des de la notificació al presumpte responsable de l'acord de la Junta i fins a la formulació del plec de càrrecs hi haurà un termini no inferior a set dies i no superior a catorze, durant el qual l'instructor podrà ordenar la pràctica de quants actes d'investigació considere necessaris i complementaris dels ja practicats en les diligències prèvies, els quals podran considerar-se ací per reproduïts.
  
2. El plec de càrrecs contindrà els fets imputats, la infracció presumptament comesa i la sanció que corresponga, amb citació en aquests dos casos dels articles aplicables, i l'òrgan competent per a imposar-la, i es citarà igualment la norma que li atribuïx tal competència.
  
Article 72
  
1. A l'inculpat es notificarà el plec de càrrecs i se li concedirà un termini improrrogable de vuit dies perquè el conteste amb les al·legacions que estime convenients, i es podran valdre's dels documents que considere necessaris.
  
2. D'igual manera, podrà en el mateix termini proposar la pràctica de qualsevol mitjà de prova admissible en dret que considere imprescindible o d'interés per a la resolució del procediment.
  
3. No obstant el disposat en l'apartat anterior, l'instructor podrà denegar l'admissió i pràctica de mitjans probatoris que considere innecessaris, sense que càpiga recurs contra tal resolució, sense perjuí de la reproducció en el recurs d'alçada.
  
Article 73
  
1. La fase de prova tindrà una duració màxima d'un mes i en aquesta es practicaran les proves que l'instructor estime com a pertinents i adequades per a la determinació de fets i possibles responsabilitats, i es podran incloure d'ofici altres distintes de les propostes. El citat termini es computarà des que es conteste al plec de càrrecs o transcórrega el termini establit per a això sense fer-ho.
  
2. L'inculpat serà notificat del lloc, dia i hora en què es practicaran les proves admeses, per tal que puga intervindre i estar present en aquestes.
  
Article 74
  
1. En el cas que l'òrgan competent per a iniciar el procediment considere que hi ha elements de juí suficients quant a fets i responsabilitats, i sempre que no es tracte de faltes molt greus, es procedirà a tramitar el procediment simplificat regulat en aquest article.
  
2. La iniciació es produirà per acord de l'òrgan competent en què s'especificarà el caràcter simplificat del procediment i comportarà el nomenament d'instructor i, de forma simultània, la notificació als interessats.
  
3. En el termini de deu dies a partir de la comunicació i notificació de l'acord d'iniciació, l'òrgan instructor i els interessats efectuaran, respectivament, les actuacions preliminars, l'aportació de quantes al·legacions, documents i informacions estimen convenients i, si és procedent, la proposició i pràctica de la prova.
  
4. Transcorregut dit termini, l'òrgan competent per a la instrucció formularà proposta de resolució, de conformitat amb el que disposa l'article 77 o, si aprecia que els fets poden ser constitutius de falta molt greu, s'acordarà que continue tramitant-se el procediment segons el que disposa l'article 75, i es notificarà als interessats perquè, en el termini de cinc dies, proposen prova si ho estimen convenient.
  
Article 75
  
1. Conclòs el període probatori, i dins dels següents deu dies, l'instructor formularà proposta de resolució en què fixaran els fets provats, efectuarà la qualificació d'aquests a efectes de determinar el tipus d'infracció comesa i assenyalarà les possibles responsabilitats de l'inculpat o inculpats, així com les sancions que corresponguen.
  
Article 76
  
La proposta de resolució serà notificada a l'inculpat qui en el termini improrrogable de vuit dies des d'aquesta podrà al·legar davant de la Comissió Disciplinària quant considere convenient en la seua defensa.
  
Article 77
  
1. Transcorregut l'anterior termini, es remetrà l'expedient complet a la Junta de Govern, perquè dicte la resolució definitiva.
  
2. La mencionada resolució que posa fi al procediment determinarà la falta que s'estime comesa, i assenyalarà els preceptes en què aparega inclosa, la classe de falta, el col·legiat responsable i la sanció que s'imposa, i caldrà respectar el que establix l'article 89 de la Llei 30/1992.
  
Article 78
  
Per a la imposició de sancions caldrà el vot favorable de dos terços dels membres assistents a la reunió de la Junta de Govern que conega el cas. El vot serà secret i l'assistència obligatòria, excepte causa de força major degudament provada.
  
La resolució definitiva es notificarà a l'inculpat i s'expressaran els recursos que procedisquen contra aquesta, l'òrgan davant del qual han de presentar-se i els terminis per a la seua interposició.
  
En la deliberació i aprovació de l'acord no intervindran els que hagen actuat en la fase d'instrucció del procediment com a instructor i secretari, sense que es computen a efectes de ?quòrum- o ?majories?.
  
Article 79
  
Contra les resolucions que posen fi al procediment disciplinari o a la seua no incoació, podrà interposar-se el recurs d'alçada davant del Consell General en el termini de quinze dies, que esgotarà la via administrativa.
  
Article 80
  
Les sancions disciplinàries que s'imposen seran anotades en l'expedient personal dels col·legiats afectats.
  
Article 81
  
L'execució de les sancions es farà segons els termes de la resolució que les impose.
  
Aquelles que suposen la imposició de sancions econòmiques, podran reclamar-se, en cas d'impagament, per la via judicial, i es meritarà l'interés legal a partir de la data en què va acabar el termini per al seu pagament.
  
Article 82
  
Els sancionats podran sol·licitar la seua rehabilitació en els terminis següents, comptats a partir des que complisquen la sanció imposada:
  
Si és falta lleu, als sis mesos.
  
Si és falta greu, als dos anys.
  
Si és falta molt greu, als quatre anys.
  
Si haguera consistit en inhabilitació permanent, als cinc anys.
  
La rehabilitació comportarà la cancel·lació de la nota posada en el seu expedient personal.
  
Article 83
  
La rehabilitació serà sol·licitada a la Junta de Govern que, a la vista dels informes i conducta del sol·licitant, amb les comprovacions que considere oportunes, resoldrà discrecionalment, per majoria simple i en votació secreta, i serà impugnable el seu acord per mitjà dels recursos corporatius.
  
Capítol V
  
Règim jurídic dels actes i la seua impugnació
  
Article 84
  
Els acords de la Junta de govern es poden recórrer davant del Consell General, autonòmic o estatal, per aquest ordre dins del termini de quinze dies naturals des que s'hagueren adoptat o, si és procedent, notificat.
  
El recurs es presentarà davant de la Junta de Govern i aquesta, amb els informes i antecedents que procedisquen, el remetrà al Consell General en el termini de quinze dies.
  
Article 85
  
1. Els acords de la Junta General de col·legiats podran recórrer-se per la Junta de Govern o per qualsevol col·legiat davant el Consell General autonòmic o estatal, per aquest ordre en igual termini de quinze dies des que va ser adoptat.
  
2. La Junta de Govern podrà suspendre immediatament l'execució dels acords recorreguts quan entenguera que són greument perjudicials per al Col·legi o contraris a l'ordenament jurídic.
  
Article 86
  
1. Són nuls de ple dret els actes dels òrgans col·legials en què es donen alguns dels següents supòsits: els manifestament contraris a la Llei; els adoptats amb notòria incompetència; aquells el contingut dels quals siga impossible o constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats.
  
2. La Junta de Govern haurà de suspendre l'execució dels actes nuls de ple dret i formular recurs contra aquests.
  
Article 87
  
Els actes emanats dels òrgans de Govern del Col·legi, en quant estiguen subjectes al dret administratiu, una vegada esgotats els recursos corporatius, seran recurribles davant de la jurisdicció contenciosa administrativa segons el que preceptua la Llei 4/99, de 13 de gener, en relació al que disposa l'art. 20é de la Llei 6/97, de 4 de desembre.
  
Capítol VI
  
Recursos econòmics
  
Article 88. Recursos ordinaris
  
Estan constituïts per:
  
a) Els drets d'incorporació al Col·legi.
  
b) Les quotes ordinàries i extraordinàries per al manteniment del Col·legi.
  
c) Les derrames que acorde la Junta General per a l'alçament de les càrregues col·legials, o per a qualsevol inversió o despesa extraordinària.
  
d) Els interessos o rendiments del capital del Col·legi.
  
e) Qualsevol altre que legalment procedisca.
  
Article 89. Recursos extraordinaris
  
Seran els procedents de:
  
a) Subvencions o donatius de qualsevol classe que es condonen al Col·legi.
  
b) Qualsevol altre que legalment procedira.
  
Article 90. Administració
  
El patrimoni del Govern serà administrat per la Junta de Govern.
  
Capítol VII
  
Fusió, absorció i dissolució del Col·legi
  
Article 91
  
1. El Col·legi podrà absorbir o fusionar-se amb qualsevol altre col·legi dels inclosos en l'àmbit territorial de la Comunitat Valenciana, per acord vàlidament adoptat per les juntes generals d'aquests dos col·legis, conforme a la majoria establida pels seus respectius Estatuts, que en el cas del Col·legi Territorial d'Alacant serà de la meitat més un dels col·legiats.
  
2. Després de la fusió o absorció, una vegada coberts els serveis necessaris per al bon funcionament del Col·legi resultant, la Junta General decidirà sobre els béns que resulten innecessaris per duplicitat d'aquests.
  
3. Una vegada adoptat vàlidament l'acord de fusió o absorció per cadascun dels col·legis afectats per dit procés, es requerirà l'aprovació del Govern Valencià, per mitjà del corresponent decret.
  
Article 92
  
L'acord de dissolució haurà de ser adoptat per la Junta General, i es requerirà una majoria de la meitat més un dels col·legiats.
  
Article 93
  
En tot allò no previst en els presents Estatuts sobre fusió, absorció i dissolució s'estarà, sempre que siga possible la seua aplicació, al que disposa la Llei de Societats Anònimes.
  
Disposicions generals
  
Primera
  
El que disposa aquests Estatuts s'entén sense perjuí del que poguera establir sobre aquesta matèria la Comunitat Autònoma Valenciana, en ús de les seues legítimes competències.
  
Segona
  
Una vegada constituït el Consell General de Col·legis d'Administradors de Finques de la Comunitat Valenciana, totes les referències dels anteriors Estatuts al Consell General, s'entendran dirigides a aquest, en primer ordre, i segon i últim al Consell General de Col·legis d'Administradors de Finques d'Espanya.
  
Tercera
  
El mandat dels actuals membres de la Junta de Govern continuarà pel temps que reste fins a la seua renovació, d'acord amb les normes que en regularen l'elecció.
  
Quarta
  
Els presents Estatuts entren en vigor l'endemà de la seua aprovació per la Junta General de Col·legiats, sense perjudici de l'autorització o el vistiplau a aquests, que atorgue la Generalitat Valenciana.